Source: https://www.jogiforum.hu/hirek/29687
Timestamp: 2020-06-05 21:27:57
Document Index: 20208468

Matched Legal Cases: ['Kúria ', 'Kúria\n', 'Kúria ', 'Kúria ', 'Kúria ', 'Kúria ', 'bíróság ', 'Kúria ', 'Kúria ']

A Kúria alapvető célja: Egységes, színvonalas ítélkezési gyakorlat - Darák Péter főbíró országgyűlési beszámolójából | hírek | Jogi Fórum ﻿
2013.05.27. Jogi Fórum / Kúria
Magyarország új alaptörvénye és a bíróságokról szóló törvény számos új feladatot rótt a Kúriára, de egyúttal megteremtette annak lehetőségét is, hogy a legfelsőbb bírói fórum még hatékonyabban biztosítsa az ítélkezés egységét. A 2012. évi szakmai célkitűzések arra irányultak, hogy a Kúria eleget tegyen új kötelezettségeinek, az egyedi ügyek szakszerű és pártatlan elbírálása mellett elindultak azok a folyamatok, amelyek által hangsúlyosabbá válhat a Kúria ítélkezést orientáló szerepe - írta Darák Péter.
A Kúria célja a tavaly sikeresen elindult kezdeményezések, így különösen a joggyakorlat fejlesztését és egységét, a bírói szervezeten belüli és a jogászi szakmák közötti hatékony információáramlást szolgáló munka folytatása - emelte ki.
A Kúria továbbra is elbírálja az egyes ügyekben előterjesztett jogorvoslatokat, felülvizsgálati kérelmeket, jogegységi határozatokat hoz. Az új jogszabályi rendelkezések értelmében dönt többek között az önkormányzati rendelet Alaptörvényen kívüli más, magasabb szintű jogszabályba ütközéséről és megsemmisítéséről. Elbírálja a népszavazással kapcsolatos jogorvoslatokat. Polgári és közigazgatási ügyekben a bírósági határozat ellen irányuló, úgynevezett valódi alkotmányjogi panasz sikeressége esetén az Alkotmánybíróság határozata alapján dönt a követendő eljárásról, azaz a konkrét jogvitában meghatározza az alkotmányellenes helyzet megszüntetésének eljárási eszközét - sorolta a kúriai elnök.
Ebben a munkában a Kúria elnöke nem elsősorban egyszemélyi vezetőként, hanem "az első az egyenlők között" elve alapján konzultatív, koordináló módon igyekezett eljárni, biztosítva a minél gyorsabb és hatékonyabb szakmai információáramlást a bírói szervezetrendszeren belül, valamint a bíróságok és a jogállam többi meghatározó szereplője - így különösen a többi jogászi hivatásrend - között, továbbá törekedett arra is, hogy egy elmélyültebb munkát folytató és egyúttal gyakorlatorientált szakmai műhely alakuljon ki a Kúrián belül - áll a beszámolóban.
A Kúria 2012-ben is aktív szerepelt vállalt a jogszabály-tervezetek véleményezésében, és ezt a munkát idén is folytatni kívánja, egyebek között az új eljárási kódexek és a 2014. március 15-én hatályba lépő új polgári törvénykönyvhöz kapcsolódó végrehajtási jogszabályok kidolgozásánál - emelte ki Darák Péter.